RSG Kunstefees 2015 program | RSGplus
RSG Kunstefees 2015 program
Gepubliseer op 14/11/2015.
15/11/2015	Let wel: Die program is onderhewig aan verandering.
Regstreeks uit die M1-ouditorium, Auckland Park
Moontlik gemaak deur die Cordis Trust
Met Deon Lotz, Chris Majiedt, Ivan Abrahams, Marlo Minnaar, De Klerk Oelofse, Leandé Valentyn, Hannah Borthwick, Morné Visser, André Samuels, Freda van den Heever en Roeline Daneel.
Fees sluit om 20:30
08:30 Finansies (Moneyweb)
09:15 Roosterbrood: 'n Klankdrama deur Sylvaine Strike
Dit is 25 jaar na die "wittebrood" en die geliefdes is weer aan tafel… Die veelbekroonde aktrise en regisseur Sylvaine Strike skep 'n radiodrama sonder woorde. Hoor hoe 'n storie met klank en geluide vertel word!
'n Groep kunstenaars het geskenkbewyse met vyf minute se stilte ontvang. Kom luister hoe die verbeelding op galop gaan en hoe die stilte verdryf word…
11:30 Oom Goltros vertel…
19:10 Ons het gees deur Anton Treurnich [DEBUUT]
'n Trein vol hoërskoolleerders is op pad na die jaarlikse interskole. Dit is 'n nag vol tradisie, poetse, passie, liefde, hartseer en gevaar. 'n Reis wat hulle almal sal verander en niemand sal vergeet nie…
Altesame elf jong akteurs, waarvan die meeste tans nog in die skoolbanke, debuteer in 'n opdrag-jeugdrama uit die pen van die gewilde radioskrywer, Anton Treurnich.
Met Patricia Baadjies, Luka Geldenhuys, Du Toit Albertze, Dealan Fredericks, Carla Smith, Jeani Heyns, Lise-Mari van Wyk, Liam Walsh, Luke White, Margo Kotzé en Nienke Geldenhuys.
20:00 Boetie dit is tyd vir bid as 'n seekoeikoei op jou skoot kom sit deur Philip de Vos
Philip de Vos is alombekend vir sy lustige limerieke en filosofiese rymelary. Hierdie maltrap versprogram is 'n samestelling van die virtuose De Vos se verse in die vorm van 'n moderne sprokie. Maak kennis met 'n vet feë, 'n padda, 'n prins, 'n mielie en 'n kreef op hierdie besonderse liefdesreis. Kostelike vermaak vir die hele gesin.
Met Wessel Pretorius & Cintaine Schutte
Regie: Margot Luyt & Nita Swanepoel
20:30 Herhaling van WITTEBROOD en ROOSTERBROOD: Twee klankdramas deur Sylvaine Strike
21:10 'n Verslag aan 'n akademie deur Franz Kafka [DEBUUT]
Met Marius Weyers, ter viering van sy 70ste verjaardag.
'n Sjimpansee wat deur 'n berugte wildvanger aan die Goudkus gevang en per skip na Hamburg geneem is, ontdek een aand tydens 'n partytjie aan boord van die skip – tot groot vermaak en die verstomming van die bemanning – dat hy kan praat nadat hy 'n bottel brandewyn gedrink het. Hierdie deurbraak veroorsaak dat die aap bekend word en Europa deurkruis en voor groot gehore optree. Een van hierdie optredes is 'n verslag aan 'n akademie oor sy nuwe lewe nadat hy sy dierlike aard oorwin het. Soos die meeste van Kafka se kortverhale lewer hierdie stuk kommentaar op die samelewing en medemenslikheid.
Marius Weyers was vir die eerste keer in 1979 in die Markteater te sien in die Engelse solostuk, wat in 1986 vir die laaste keer in Los Angeles opgevoer is. Dit is die heel eerste keer dat Weyers dit in Afrikaans én vir radio aanpak.
Ook met Petrus du Preez en Marlo Minnaar.
09:15 Ballet op lug
19:10 Die woordketting 2
Met Ilse Salzwedel en die digters Diana Ferrus, Andries Bezuidenhout en Philip de Vos, voorlesings deur Elize Cawood
Poësie was lanklaas soveel pret en plesier.
20:00 Chriskras deur Chris Barnard
Met Paul Eilers (voordragkunstenaar), Steffie le Roux (sang en klavier), Werner Ferreira (klavier en trekklavier) & Pieter Ganswyk Nel (kitaar)
Die kanarie is in sy koutjie, maar sy stem nie, skryf Chris Barnard in sy destydse, gewilde rubriek in Die Huisgenoot. Al is die skrywer vasgevang in die sleur en roetine van elke dag, is sy stem beslis vry. Paul Eilers lees van dié tydlose kortverhale voor, terwyl Steffie le Roux en haar orkes Barnard se woorde musikaal laat sprankel. 'n Viering van die lewe!
21:30 Tussen die bokse deur Christo Davids [DEBUUT]
Die akteur en dramaturg Christo Davids se splinternuwe radiodrama handel oor 'n egpaar wat besig is om na jare hul huis op te pak. Tussen die foto's en herinneringe deur ontdek hulle iets wat albei se lewens verpletter. Tussen die bokse is 'n verhaal wat die luisteraars meer as net 'n traan sal laat wegpink.
Met Duncan Johnson, Fatima Abdool, Donovan Pietersen & Martin Jansen
Fees sluit om 22:30
09:15 Kunste op 'n drafstap
'n Groep kunstenaars het geskenkbewyse met vyf minute se stilte ontvang. Kom luister hoe die verbeelding op galop gaan en hoe die stilte verdryf word…met Eduard Greyling
19:10 Reis sonder einde – Uys Krige & Federico Garcia Lorca [DEBUUT]
Reis sonder einde is 'n dramatiese speurtog van die mens se hunkering na emosionele en geestelike vervulling. Uys Krige verbeeld die brug wat hy tussen twee uiteenlopende kulture ontdek het. Bekoor deur die flamenco-ritmes skilder hy 'n soldaat se eensame tog deur die woestyn en herskep hy in Afrikaans die Spaanse digter Federico Garcia Lorca se klaaglied oor sy gestorwe vriend. Ervaar Krige en Lorca vervleg tussendeur die kitaarmusiek van Paco de Lucia en Ricardo Morego se album, Dos Guitarras Flamencas.
Met Elma Potgieter & Schalk Jacobsz
20:00 Die Jonkmanskas deur Koos Prinsloo [DEBUUT]
Een van Afrikaans se mees omstrede skrywers, 'n vernuwer en verskuiwer van literêre grense – wyle Koos Prinsloo – het in 1982 gedebuteer. André Kotzé het die titelverhaal van "Die Jonksmanskas" as 'n radiodrama verwerk. Dit is 'n uitsonderlike verhaal van konflik – tussen geslagte, gender, etniese groepe en veral die stryd binne een mens.
Met Wessel Pretorius, Lida Botha, Martelize Kolver, Leon Kruger, Roeline Daneel, Esther von Waltsleben, Geon Nel & Piet Beyers
21:30 Metamorfose: Benjamin Willem klankeksperiment [DEBUUT]
Benjamin Willem het al musiek vir meer as 18 rolprente en sowat 40 internasionale dokumentêre vir onder andere National Geographic en Discovery gekomponeer. Tydens die New York Best of the World Film & Television Festival is hy met 'n silwer medalje bekroon. In opdrag van RSG het hy 'n aantal klanklandskappe geskep met "evolusie" as tema. Saam met die klankontwerper Basiami Segola gaan die luisteraar hier op 'n woordlose reis wat die ore behoorlik gaan laat tintel en die klankgrense gaan verskuif.
Geskep deur Benjamin Willem en Basiami Segola
VRYDAG 20 NOVEMBER
08:30 Wie is ek?
09:15 Dansklas op lug
'n Groep kunstenaars het geskenkbewyse met vyf minute se stilte ontvang. Kom luister hoe die verbeelding op galop gaan en hoe die stilte verdryf word…met Heuwels Fantasties
19:10 Wydsbeen – Les Javan, Riku Lätti, Churchill Naudé & Rian Malan [DEBUUT]
Wat gebeur as vier van Suid-Afrika se voorste en mees uiteenlopende liedjieskrywers en musikante dieselfde verhoog betree met hul unieke stories en klanke? Wydsbeen is 'n nuwe projek onder leiding van Les Javan, wat saam met 'n groep musikante deur plattelandse én stedelike stories en ritmes reis.
Met Rynier Prins (baskitaar), Clement Benny (tromme), Ramon Alexander (klawerbord) en Marissa West (sang en mondfluitjie)
20:30 Nuus en temperature (vroeër)
20:40 Banket met Nataniël [DEBUUT]
Banket met Nataniël is 'n unieke feesmaal met Nataniël op sy beste, alleen agter die mikrofoon en voor 'n gehoor. Deel in hierdie spyskaart van stories, resepte, onthaalwenke, etiket en kosgeskiedenis met ongewone musiek en die verhaal van tafeldek om alles af te rond. Luister, raak lus, lag en leer met Nataniël. Intiem, opwindend en onvoorspelbaar is van die elemente van hierdie onvergeetlike kuier en fees-afsluiting.